Glas en klippe in skoliere se kos | Maroela Media
Die provinsiale departement van onderwys het ŉ ondersoek van stapel gestuur nadat leerlinge in Sekhukhune in die hospitaal opgeneem moes word nadat hulle verlede maand van die skema se kos geëet het.
Twee leerlinge het op 25 September stukkies glas en klippe in hul boontjies opgespoor.
Die Sowetan het ŉ vertroulike verslag wat deur die departement uitgereik is, bekom. “Die skool het die voorval by die departement van gesondheid aangemeld, nadat 238 leerlinge na die Jane Furse- en St Rita’s-hospitaal geneem is vir ŉ mediese ondersoek.” lui die verslag.
Die departement het glas en klippe in elke sak boontjies wat by verskillende skole oopgemaak is, ontdek. Die skole is aangeraai om glad nie die boontjies te gebruik nie.
Die multimiljoenrand-voedingskema wat deur die regering befonds word, versprei boontjies en vis na skole in verarmde gebiede.
Leerlinge van Laerskool Ntaki, ook in Sekhukhune, het verlede week soortgelyke probleme ervaar. Leerlinge het glo bloed gebraak nadat hulle kos by die skool geëet het, waarna hulle na ŉ hospitaal geneem is.
Die departement het die voorval aan die koerant bevestig.